सर्वम् एआई

सर्वम् एआई (, ) बेंगलुरु, कर्नाटक में मुख्यालय वाली एक भारतीय कृत्रिम बुद्धिमत्ता (AI) कम्पनी है। २०२३ में स्थापित यह कम्पनी भारतीय भाषाओं तथा क्षेत्र विशिष्ट उपयोग परिदृश्यों पर केन्द्रित विशाल भाषा‑मॉडल (LLMs) तथा बहु माध्यमीय एआई प्रणालियों का विकास करती है।

कम्पनी को उद्यम पूँजी का समर्थन प्राप्त हुआ है तथा यह भारत सरकार द्वारा समर्थित अनेक एआई पहलों, विशेषतः इण्डियाएआई मिशन के अन्तर्गत भारत के स्वायत्त विशाल भाषा‑मॉडल कार्यक्रम, में सहभागी रही है।

 इतिहास 
सर्वम् एआई की स्थापना जुलाई २०२३ में विवेक राघवन एवं प्रत्युष कुमार द्वारा की गई, जो पूर्व में भारतीय प्रौद्योगिकी संस्थान मद्रास के AI4Bharat से सम्बद्ध थे। दिसम्बर २०२३ में इस स्टार्टअप ने संयुक्त सीड एवं सीरीज़‑ए निवेश चरण की घोषणा की, जिसकी राशि लगभग ४ करोड़ १० लाख अमेरिकी डॉलर थी। यह निवेश चरण लाइटस्पीड वेंचर पार्टनर्स के नेतृत्व में सम्पन्न हुआ, जिसमें पीक XV पार्टनर्स तथा खोसला वेंचर्स ने भी भाग लिया।

अप्रैल २०२५ में इलेक्ट्रॉनिकी एवं सूचना प्रौद्योगिकी मन्त्रालय (MeitY) ने सर्वम् एआई को इण्डियाएआई मिशन के अन्तर्गत स्वदेशी आधारभूत मॉडल (foundational model) विकसित करने वाली चयनित कम्पनियों में सम्मिलित किया। इस पहल के अन्तर्गत कम्पनी को सरकार समर्थित कम्प्यूट अवसंरचना, विशेषतः मॉडल प्रशिक्षण हेतु हज़ारों GPU, का परिभाषित अवधि के लिए उपयोग प्रदान किया गया।

फ़रवरी २०२६ में सर्वम् एआई ने नयी दिल्ली स्थित भारत मण्डपम् में आयोजित एआई इम्पैक्ट समिट में दो विशाल भाषा मॉडल प्रस्तुत किए।

 उत्पाद एवं प्रौद्योगिकी 
सर्वम् एआई ऐसे भाषा‑मॉडल विकसित करती है जो बहुभाषिक भारतीय डाटासेट तथा कोड‑मिक्स्ड पाठ पर प्रशिक्षित होते हैं। कम्पनी अपने कुछ मॉडलों में मिक्स्चर‑ऑफ़‑एक्स्पर्ट्स (MoE) संरचना का उपयोग करती है।"Sarvam AI launches 30B and 105B models tailored for India-focused deployment". Fortune India. 18 February 2026.

 आधारभूत भाषा मॉडल 
१८ फ़रवरी २०२६ को कम्पनी ने दो आधारभूत मॉडल प्रस्तुत किए-

 सर्वम्-३०बी – ३० अरब प्राचल (पैरामीटर) वाला प्रतिरूप, जो विशेषज्ञ-मिश्रण (MoE) संरचना पर आधारित है। कम्पनी के प्रकटीकरणों के अनुसार, यह प्रतिरूप प्रति टोकन लगभग १ अरब प्राचल सक्रिय करता है तथा ३२,००० टोकन की प्रसंग-विण्डो का समर्थन करता है।
 सर्वम्-१०५बी – १.०५ खरब प्राचल वाला प्रतिरूप, जो प्रति टोकन लगभग ९ अरब प्राचल सक्रिय करता है तथा १,२८,००० टोकन की प्रसंग विण्डो का समर्थन करता है। यह प्रतिरूप जटिल तर्क प्रक्रिया तथा उद्यम-स्तरीय अनुप्रयोगों हेतु अभिकल्पित है।

२० फरवरी २०२६ को कंपनी ने सर्वम् १०५बी प्रतिरूप का बीटा संस्करण निर्गत किया, जिसका नाम इण्डस है। यह ऐप्पल आईओएस स्टोर, गूगल प्ले स्टोर और वेब पर उपलब्ध है।

 वाक् एवं दृश्य प्रणालियाँ 
सर्वम् एआई ने बहु-विध प्रणालियाँ भी विकसित की हैं, जिनमें वाक्-से-लेख (speech-to-text) तथा दृष्टि-भाषा (vision-language) प्रतिरूप सम्मिलित हैं। कम्पनी की वाक् प्रणाली, जिसे आन्तरिक प्रलेखों में सारस वी३ कहा गया है, अनेक भारतीय भाषाओं का समर्थन करती है।

कम्पनी ने सर्वम् विझ़न नामक एक दृश्य भाषा मॉडल भी प्रस्तुत किया है, जिसका उद्देश्य भारतीय लिपियों में दस्तावेज़‑समझ एवं प्रकाशीय अक्षर पहचान (OCR) को सक्षम बनाना है।

 उपकरण 
सर्वम् काज़े एक स्वदेशी एआई-संचालित परिधानीय चश्मा (वियरेबल ग्लास) है जो वास्तविक समय में उपयोगकर्ताओं की दृष्टि के माध्यम से संसार को सुनता, समझता और ग्रहण करता है। यह यन्त्र १० से अधिक भारतीय भाषाओं का समर्थन करता है, जिससे वाक् आधारित संवाद और सम्भावित रूप से वास्तविक समय में अनुवाद सुलभ होता है। कम्पनी मई २०२६ में इस यन्त्र को विमोचित करने की योजना बना रही है।

 सरकारी एवं संस्थागत सहयोग 
२०२५ में सर्वम् एआई को इण्डियाएआई मिशन के अन्तर्गत भारत के स्वायत्त एआई मॉडल‑उद्यम में योगदान हेतु चयनित किया गया। इस पहल का उद्देश्य देश में एआई अवसंरचना एवं मॉडल‑विकास को सुदृढ़ करना है।

मार्च २०२५ में भारतीय विशिष्ट पहचान प्राधिकरण (UIDAI) ने सर्वम् एआई के साथ सहयोग की घोषणा की, जिसके अन्तर्गत आधार कार्ड सम्बन्धी सेवाओं में एआई‑आधारित वाक् संवाद तथा बहुभाषिक समर्थन को एकीकृत किया जाना था।

सर्वम् एआई ने AI4Bharat तथा विभिन्न शैक्षणिक संस्थानों के साथ भाषा डाटासेट एवं वाक् अनुसन्धान परियोजनाओं पर भी कार्य किया है।

 उद्योग सहभागिता 
सर्वम् एआई ने अपने आधारभूत मॉडल इण्डिया एआई इम्पैक्ट समिट २०२६ में प्रस्तुत किए। कम्पनी को एआई अलायन्स, जो मुक्तस्रोत कृत्रिम बुद्धिमत्ता पहलों पर केन्द्रित एक वैश्विक संघ है, के भारतीय सदस्यों में भी सूचीबद्ध किया गया है।

 सम्बन्धित विषय 

 सृजनात्मक कृत्रिम बुद्धिमत्ता
 विशाल भाषा मॉडल
 भारत में कृत्रिम बुद्धिमत्ता

 सन्दर्भ 

श्रेणी:कृत्रिम बुद्धि अनुसंधानकर्ता
श्रेणी:कृत्रिम बुद्धि
श्रेणी:कृत्रिम बुद्धिमत्ता
श्रेणी:कृत्रिम बुद्धि सामग्री
श्रेणी:भारत
श्रेणी:बेंगलुरु में आधारित कम्पनियाँ
श्रेणी:बेंगलुरु